|  |  |
| --- | --- |
|  |  |
| MINISTRI MÄÄRUS | |  |  | | --- | --- | | 10.12.2025 | nr 68 | |
| **Perepõhise asendushoolduse tugiteenused** |  |

Määrus kehtestatakse sotsiaalhoolekande seaduse § 1306 lõike 3, § 1307 lõike 2, § 1308 lõike 2 ja § 1309 lõike 6 alusel.

**§ 1. Reguleerimisala**

Määrusega kehtestatakse:

1) perepõhise asendushoolduse tugiteenuste loetelu ja nõuded teenuste sisule;

2) nõuded perepõhise asendushoolduse tugiteenuseid vahetult osutavate isikute erialasele ettevalmistusele;

3) perepõhise asendushoolduse tugiteenuste maht ja maksumus;

4) perepõhise asendushoolduse tugiteenuste eest tasu maksmise kohustuse ülevõtmise taotluse andmete ja nõutavate dokumentide loetelu ning tasu maksmise kohustuse ülevõtmise tingimused ja kord.

**§ 2. Perepõhise asendushoolduse tugiteenused**

(1) Perepõhise asendushoolduse tugiteenused on:

1) kohanemistugi;

2) peretugi;

3) psühholoogiline nõustamine;

4) grupinõustamine;

5) tugigrupp;

6) kogemusnõustamine.

(2) Kohanemistugi on asendushooldust vajavale lapsele (edaspidi *laps*) ning hooldusperele, eestkosteperele ja lapsendajaperele (edaspidi *pere*) lapsega kohanemiseks, suhete loomiseks ja stabiilse elurütmi saavutamiseks mõeldud nõustamisteenus. Kohanemistoe teenust osutatakse lapse lisandumisel perre.

(3) Peretugi on vajaduspõhine nõustamisteenus, mille eesmärk on aidata kaasa lapse kasvatamisega seotud küsimuste lahendamisele, ja seda osutatakse peredele kohaliku omavalitsuse üksuse suunamise alusel.

(4) Psühholoogiline nõustamine on pereliikmete toetamine käitumise, mõtlemise, emotsioonide ja vaimse tervisega seotud küsimustes. Teenuse eesmärk on selgitada välja probleemide olemus, kaardistada peresisesed ja isiklikud ressursid, kavandada psühholoogilist abi ning vajaduse korral suunata klient erialaspetsialistide konsultatsioonile või teraapiasse.

(5) Grupinõustamine on tõendus- või teaduspõhine teenus, mille eesmärk on toetada perede psühhosotsiaalset toimetulekut, arendada vanemlikke oskusi ja pakkuda juhendatud arutelu peresid puudutavatel teemadel.

(6) Tugigrupp on peredele mõeldud regulaarne kohtumisvorm, mille eesmärk on jagada kogemusi ja pakkuda emotsionaalset tuge.

(7) Kogemusnõustamine on isiklikul läbielatud kogemusel ja vastaval ettevalmistusel põhinev nõustamisteenus, mille eesmärk on pakkuda perele emotsionaalset, sotsiaalset ja praktilist tuge.

**§ 3. Nõuded perepõhise asendushoolduse tugiteenuseid vahetult osutavate isikute erialasele ettevalmistusele**

(1) Peretoe ja kohanemistoe teenust vahetult osutaval isikul peab olema kõrgharidus ja vähemalt 2-aastane kogemus asendushoolduse valdkonnas.

(2) Psühholoogilise nõustamise teenust vahetult osutava isiku erialane ettevalmistus peab vastama järgmistele tingimustele:

1) individuaalse psühholoogilise nõustamise puhul magistrikraad psühholoogias ja varasem nõustamiskogemus;

2) perenõustamise puhul läbitud pereteraapia väljaõpe ja varasem nõustamiskogemus.

(3) Grupinõustamise teenust vahetult osutaval isikul peab olema kõrgharidus ja grupinõustamise kogemus.

(4) Tugigrupi teenust vahetult osutaval isikul peab olema kõrgharidus ja tugigrupi juhtimise kogemus.

(5) Kogemusnõustamise teenust vahetult osutaval isikul peab olema läbitud kogemusnõustaja väljaõpe ja vähemalt 2-aastane kogemus hooldus-, eestkoste- või lapsendajapere vanemana.

**§ 4. Perepõhise asendushoolduse tugiteenuste maht ja maksumus**

(1) Peredele, kus kasvab laps, osutatakse psühholoogilise nõustamise, grupinõustamise, tugigrupi ja kogemusnõustamise teenust kalendriaastas kokku kuni 4728 euro eest pere kohta.

(2) Peredele, kus last veel ei ole, osutatakse psühholoogilise nõustamise, grupinõustamise, tugigrupi ja kogemusnõustamise teenust kalendriaastas kokku kuni 651 euro eest pere kohta.

(3) Kohanemistoe teenust osutatakse lapse kohta kuni 12 kalendrikuud lapse perega liitumisest alates.

(4) Peretoe teenust osutatakse lapse kohta järjest kuni kaheksa kalendrikuud, lapse peres viibimise ajal kokku kuni 24 kalendrikuud.

(5) Lõigetes 1, 3 ja 4 nimetatud teenuseid võib osutada kuni ühe kuu jooksul pärast lapse perest lahkumist.

(6) Perepõhise asendushoolduse tugiteenuste maht ja maksumus ning nende osutamise täpsemad tingimused on sätestatud määruse lisas.

**§ 5. Perepõhise asendushoolduse tugiteenuste eest tasu maksmise kohustuse ülevõtmine**

(1) Kui perepõhise asendushoolduse tugiteenuste taotleja andmeid riiklikus andmekogus ei ole, tuleb taotlejal esitada taotlemisel teenuste saamise õigustatust tõendav dokument.

(2) Kui perepõhise asendushoolduse tugiteenuseid soovivad kasutada ka hoolduspere, eestkostepere või lapsendajapere liikmed, tuleb taotlusele märkida pereliikme nimi, isikukood, kontaktandmed ja seos lapsega.

(3) Peretoe teenuse saamiseks esitatakse Sotsiaalkindlustusametile kohaliku omavalitsuse üksuse koostatud teenusevajaduse hinnang, mis sisaldab nii teenusevajaduse põhjendusi kui ka teenust saama suunamise eesmärki.

**§ 6. Määruse rakendamine**

Kogemusnõustamise teenust vahetult osutav isik peab vastama § 3 lõikes 5 sätestatud nõuetele hiljemalt 1. jaanuaril 2028. a.

**§ 7. Määruse jõustumine**

Määrus jõustub 1. jaanuaril 2026. a.

(allkirjastatud digitaalselt)

Karmen Joller

sotsiaalminister

(allkirjastatud digitaalselt)

Maarjo Mändmaa

kantsler

Lisa. Perepõhise asendushoolduse tugiteenuste maht ja maksumus ning osutamise tingimused